**Mi a teendő vadkár esetén?**

A vad védelméről, a vadgazdálkodásról, valamint a vadászatról szóló 1996. évi LV. törvény 81. § (1) bekezdése alapján:

*„Vadkár, vadászati kár, valamint vadban okozott kár (e § alkalmazásában a továbbiakban együtt: kár) megtérítése iránti igényt a kár bekövetkezésétől, illetve észlelésétől számított* ***öt napon belül írásban kell közölni a kárért felelős személlyel.”*** (***Balatonfüredi Erdészet***)

Tehát **nem az Önkormányzatnak (Jegyzőnek) kell jelezni a vadkárt, hanem az alábbi címen írásban, a fővadásznak címezve:**

**e-mail:** **balatonfured@bakonyerdo.hu**

Ha a vadászható állatok a **mezőgazdasági növényének 10%-ot meghaladó mértékében tettek kárt**, **első körben az illetékes vadásztársasághoz kell fordulnia, akikkel, ha nem sikerül megegyezniük, a jegyző eljárása következik, aki szakértő bevonásával kárfelmérést végez.** A szakértői díj költsége a bejelentőt terheli.A károsult növényfajták jogszabály szerint különösen: őszi gabona, tavaszi gabona, kukorica, burgonya, napraforgó, szója, borsó, szőlő, gyümölcsös.

**A vadászatra jogosult** a vadászható állat által okozott kárért való felelősség **Polgári Törvénykönyvben foglalt szabályai alapján is köteles a mezőgazdálkodáson és erdőgazdálkodáson kívül másnak okozott kárt megtéríteni** azzal, hogy a vadászatra vadászatra jogosult ellenőrzési körén kívül eső oknak a vadászati jog gyakorlásán és a vadgazdálkodási tevékenység folytatásán kívül eső okot kell tekinteni.

**Ha Önnek nem a terményében okoztak kárt, hanem pl. kerítés, napágy, virágoskert stb. akkor a PTK- szerinti kártérítési igénye** lehet a vadásztársaság felé, ami bírósági úton érvényesíthető.

A rendelet 81. §. (2) bekezdése alapján:

„*Ha a károsult és a kárért felelős személy között az (1) bekezdés szerinti közléstől számított* ***öt napon belül nem jön létre egyezség*** *a kár megtérítéséről és a kártérítés mértékéről, a károsult a károkozás helye szerint illetékes települési önkormányzat jegyzőjétől (a továbbiakban: jegyző) öt napon belül írásban vagy szóban kérelmezheti a károsult és a kárért felelős személy közötti egyezség létrehozására irányuló kárfelmérési eljárás lefolytatását. A határidő elmulasztása esetén az általános közigazgatási rendtartásról szóló törvény szerinti igazolási kérelemnek van helye.*”

Hangsúlyozzuk, fentiek alapján a jegyző csak abban az esetben jogosult intézkedni, amikor a károsult és a kárért felelős személy között nem jön létre egyezség.

*Dr. Szántód Anita sk.*

*jegyző*